Regionsudvalgets udtalelse om »Forslag til Rådets forordning (EF) om Den Europæiske Socialfond« (1999/C 51/08)

REGIONSUDVALGET har -

under henvisning til Kommissionens meddelelse til Rådet, Europa-Parlamentet, Det Økonomiske og Sociale Udvalg og Regionsudvalget om lovforslag i tilknytning til Agenda 2000 - et samlet overblik,

under henvisning til Forslag til Rådets forordning (EF) om Den Europæiske Socialfond [KOM(98) 131 endelig udg. - 97/0115 (SYN)] (),

under henvisning til Kommissionens beslutning af 18. marts 1998 om i henhold til artikel 198 C, stk. 1, i traktaten om oprettelse af Det Europæiske Fællesskab, at anmode om Regionsudvalgets udtalelse,

under henvisning til præsidiets beslutning af 13. maj 1998 om at henvise udarbejdelsen af udtalelsen til Underudvalg 5 »Social- og Arbejdsmarkedspolitik, Sundhedsvæsen, Forbrugerbeskyttelse, Forskning, Turisme«,

under henvisning til udtalelsen om »Forslag til Rådets forordning (EF) om generelle bestemmelser om strukturfondene« (CdR 167/98 fin) (), som Regionsudvalget vedtog den 17. september 1998 (ordførere: Rembert Behrendt og Manuel Fraga Iribarne),

under henvisning til arbejdsdokument (DI CdR 53/98), som Underudvalg 7 vedtog den 26. juni 1998 (ordfører: Graham Tope),

under henvisning til Underudvalg 5's forslag til udtalelse (CdR 155/98 rev. 2), som blev vedtaget den 29. september med Linda Matthews og José Correia som ordførere -

på den 26. plenarforsamling den 18.-19. november 1998 (mødet den 19. november), vedtaget følgende udtalelse.

1. Indledning

1.1. Forslaget til forordning indgår i en samlet pakke af strukturfondsforordninger, som Kommissionen vedtog den 18. marts sammen med en række andre lovforslag i tilknytning til Agenda 2000. Forordningen fastsætter de generelle vilkår for ESF som helhed og definerer, hvilken type aktiviteter ESF kan finansiere under mål 1, 2 og 3 og i forbindelse med EU-initiativet angående diskrimination og ulige muligheder i adgangen til arbejdsmarkedet.

1.2. Forordningen omdefinerer fondens anvendelsesområde i forbindelse med omstruktureringen og forenklingen af målene samt i forbindelse med gennemførelsen af den europæiske beskæftigelsesstrategi og de nationale handlingsplaner for beskæftigelsen. Derfor har Kommissionen foreslået at omdefinere fondens støtteberettigede aktioner ved at vedtage en samlet ramme for gennemførelsen af alle tre mål med henblik på at sikre sammenhæng og komplementaritet i aktionerne på tværs af målene.

1.3. Forordningerne fastslår også, at medlemsstaterne og Kommissionen under planlægningen og gennemførelsen af aktioner, der finansieres af fonden, tager hensyn til de arbejdsmarkedsmæssige aspekter af informationssamfundet og lige muligheder for mænd og kvinder. Man skal desuden undgå forskelsbehandling på grund af alder, religion, handicap og seksuel orientering

1.4. Fonden kan også yde støtte til små og mellemstore virksomheder, der rammes af industrielle ændringer, med henblik på at imødekomme arbejdstagenes behov samt med henblik på produktionssystemer under forandring og med henblik på at forudsige mulige fremtidige forandringer.

1.5. Fonden vil blive ved med at styrke beskæftigelsen og arbejdstagernes kvalifikationer gennem støtte på områder som foregribelse, rådgivning, uddannelsesforanstaltninger og anvendelse af netværk i hele EU for at sikre, at aktiviteterne er geografisk horisontale og omfatter hele økonomien uden at prioritere en enkelt sektor højest.

2. Forordningen

2.1. Opgaver (artikel 1)

2.1.1. Fonden bør støtte udviklingen af de menneskelige ressourcer for at sikre et højt niveau for beskæftigelsen og den sociale sikring, ligestilling mellem mænd og kvinder, og fonden skal særlig bidrage til de aktioner, der gennemføres i henhold til den europæiske beskæftigelsesstrategi og de årlige retningslinjer for beskæftigelsen.

2.1.2. Regionsudvalget er enig i de foreslåede opgaver, men mener dog at følgende sætning skal indarbejdes i forslaget: »Man skal desuden undgå forskelsbehandling på grund af alder, race, etnisk sproggruppe, religion, handicap og seksuel orientering« efter »lige muligheder for mænd og kvinder.«

2.1.3. Regionsudvalget ser positivt på, at ESF's mål 3 skal integreres i den europæiske beskæftigelsesstrategi.

2.1.4. Regionsudvalget mener dog, at de folkevalgte på lokalt og regionalt niveau i højere grad skal deltage i udarbejdelsen og gennemførelsen af de årlige retningslinjer for beskæftigelsen. Eftersom disse retningslinjer kommer til at danne rammen om ESF's anvendelse og opstiller prioriteringer herfor, skal de lokale og regionale myndigheder (der er de organer, der først og fremmest står for gennemførelsen) høres og i fuldt omfang deltage i opstillingen af prioriteringer. Regionsudvalget mener således, at det fremtidige mål 3 ikke kun skal finansiere de foranstaltninger, der prioriteres af de nationale regeringer, men at de politikker, der udarbejdes af de lokale og regionale myndigheder, også skal indgå i den af regeringerne fastlagte prioritering.

2.1.5. Regionsudvalget mener, at det bør være et vigtigt element i EU's og medlemsstaternes fremtidsstrategier, at såvel lokale og regionale organer som arbejdsmarkedets parter spiller en fremtrædende rolle i udviklingen af en aktiv vækst- og beskæftigelsespolitik. Kommissionen har fastslået, at samarbejde i partnerskaber giver alle involverede mulighed for at deltage i gennemførelsen af fondens bestemmelser og således bidrage til fondens effektivitet og troværdighed.

2.2. Anvendelsesområde (artikel 2)

Fonden skal støtte og supplere medlemsstaternes aktiviteter på følgende fem politikområder:

1) Udarbejdelse af en aktiv arbejdsmarkedspolitik for at bekæmpe arbejdsløsheden, forebygge langtidsarbejdsløshed blandt mænd og kvinder og gøre det lettere for de langtidsarbejdsløse og de unge at komme ind på arbejdsmarkedet.

2) Fremme af social integration og lige muligheder for alle til at komme ind på arbejdsmarkedet.

3) Styrkelse af de almene og faglige uddannelsessystemer.

4) Forbedring af systemer, der skal fremme en kvalificeret, uddannet og fleksibel arbejdsstyrke og skabe innovation og fleksibilitet i tilrettelæggelsen af arbejdet.

5) Øget inddragelse af kvinder på arbejdsmarkedet.

2.2.1. Fonden skal også bidrage til at fremme de lokale beskæftigelsesinitiativer, herunder de lokale og regionale beskæftigelsespagter, og skal tage hensyn til den sociale og arbejdsmarkedsmæssige dimension i informationssamfundet.

2.2.2. Regionsudvalget ser positivt på disse prioriteringer og har særlig bemærket sammenkoblingen med den europæiske beskæftigelsesstrategi. Regionsudvalget bifalder den brede definition af støttemulighederne, som udvider medlemsstaternes og regionernes spillerum for initiativ, men samtidig finder man, at Socialfonden med henblik på den ønskede effektivisering af fondsmidlernes anvendelse bør koncentreres om sine arbejdsmarkeds- og beskæftigelsespolitiske opgaver. Det bør fortsat være forbeholdt medlemsstaterne og regionerne blandt støttemulighederne under mål 3 og under Socialfonden at udvælge de prioriteter og foranstaltninger, som bedst tager hensyn til deres særlige betingelser for udvikling af de menneskelige ressourcer. Regionsudvalget ser positivt på disse prioriteringer og har særligt bemærket sammenkoblingen med den europæiske beskæftigelsesstrategi. Navnlig med hensyn til forebyggelsen af langtidsledighed minder Regionsudvalget om lokalsamfundenes rolle, som ikke altid er kendt i den brede offentlighed. Mange initiativer på så forskellige områder som arbejdsmarkedstiltag og bolig- og sundhedsområdet træffes til støtte for de svage grupper for at give dem positive chancer for på ny at finde ind på arbejdsmarkedet. Desuden bør det på uddannelsesområdet præciseres, hvilke aktivitetstyper der er støtteberettigede under ESF.

2.3. Støtteberettigede aktiviteter (artikel 3)

Fondens finansielle støtte anvendes især til følgende aktiviteter:

2.3.1. Støtte til personer

a) Uddannelse og erhvervsuddannelse, opkvalificering af færdigheder samt vejledning og rådgivning.

b) Støtte til selvstændig virksomhed.

c) Udvikling af videnskab og teknologi, phd-uddannelser og uddannelse af ledere.

d) Udvikling af nye muligheder for beskæftigelse.

2.3.2. Støtte til forbedring af strukturer og systemer

a) Styrkelse og forbedring af kvaliteten og indholdet i de almene og faglige uddannelsessystemer.

b) Modernisering og effektivisering af arbejdsformidlingskontorerne.

c) Etablering af forbindelser mellem arbejdsmarkedet og uddannelses- og forskningsinstitutioner.

d) Udvikling af systemer til fremtidsplanlægning og foregribelse af ændringer i beskæftigelsen og industrielle ændringer.

2.3.3. Ledsageforanstaltninger

a) Støtte til ydelse af tjenester til støttemodtagere, herunder etablering af omsorgsservice.

b) Styrkelse af kapaciteten, især for at fremme brobygningsmodellen til integrering på arbejdsmarkedet.

c) Øget bevidstgørelse.

Regionsudvalget ser positivt på den implicitte anerkendelse af den rolle, som de små og mellemstore virksomheder spiller for skabelsen af langsigtede og konkurrencedygtige job.

2.4. Koncentration af interventionen (artikel 4)

ESF vil bidrage til alle tre mål:

a) Mål 1: fremme af udviklingen og strukturtilpasningen i regioner med udviklingsefterslæb.

b) Mål 2: støtte til økonomisk og social omstilling i områder med strukturproblemer.

c) Mål 3: støtte til tilpasning og modernisering af uddannelses-, erhvervsuddannelses- og beskæftigelsespolitikker og -systemer.

Under mål 3 kan der ydes støtte uden for mål 1- og mål 2-regioner eller områder, og mål 3 er ligeledes referenceramme for alle ESF' aktioner til udvikling af de menneskelige ressourcer på et nationalt område.

2.4.1. Før gennemførelsen af ESF-programmerne skal medlemsstaterne foretage en evaluering af behovet for de foranstaltninger, som ESF kan yde støtte til. Denne evaluering skal foregå i forbindelse med de tre mål for at sikre, at fondens indsats bliver koncentreret på relevante områder og at der lægges særlig vægt på skabelsen af en fleksibel arbejdsstyrke og øget deltagelse af kvinder på arbejdsmarkedet.

2.4.2. Inden for disse programmer skal mindst 1 % af fondens midler anvendes til mindre tilskud til lokale grupper, og der skal iværksættes særlige foranstaltninger for at muliggøre en hurtigere adgang til fonden.

2.4.3. Regionsudvalget ser positivt på, at man koncentrerer sig om de områder, som har størst behov for støtte, og som giver små grupper mulighed for at få adgang til fonden. Derfor mener Regionsudvalget, at planer og programmer under mål 3 ikke nødvendigvis skal præsenteres på nationalt plan og lægger vægt på, at medlemsstaterne også fremover får mulighed for at fremsætte planer og programmer for mål 3, som udarbejdes og gennemføres på regionalt niveau. Den nationale plan kan sammenfatte de regionale prioriteringer og sikre overensstemmelsen med de overordnede prioriteringer for indsatsen. Regionsudvalget finder, at de opgaver, der er lagt ind under mål 3, kræver, at planlægning, gennemførelse og opfølgning foretages i så nær kontakt med de lokale realiteter som muligt.

2.4.4. Under henvisning til udtalelsen udarbejdet af Rembert Behrendt og Manuel Fraga Iribane om de generelle bestemmelser, som blev vedtaget på plenarforsamlingen i september, så Regionsudvalget gerne, at det foreslåede program under mål 3 forbliver horisontalt, således at det omfatter områder under mål 2.

2.5. EF-initiativ (artikel 5)

2.5.1. Fonden skal yde støtte til EU-initiativet, der sigter mod at bekæmpe forskelsbehandling og ulige muligheder for adgang til arbejdsmarkedet.

2.5.2. Fonden kan fremover anvendes til aktiviteter under EU-initiativet, som tidligere kun kunne finansieres af de andre strukturfonde.

2.5.3. Regionsudvalget ser positivt på denne fleksibilitet, fordi man således kan forenkle gennemførelsen af EU-initiativet.

2.6. Nyskabende foranstaltninger og teknisk støtte (artikel 6)

2.6.1. Kommissionen kan finansiere foranstaltninger til forberedelse, overvågning og evaluering, som er nødvendige for gennemførelsen af programmerne i denne forordning.

De kan omfatte:

a) Pilotprojekter og projekter af fornyende karakter i tilknytning til arbejdsmarkedet, beskæftigelse og erhvervsuddannelse.

b) Undersøgelser og udvekslinger af erfaringer.

c) Teknisk bistand til overvågning, evaluering og vurdering af gennemførelsen af fondens bestemmelser.

d) Synliggørelse af fonden.

2.6.2. Fondens anvendelsesområde kan også i dette tilfælde kan udvides til at finansiere aktiviteter, der ligeledes kan finansieres af de andre strukturfonde.

2.6.3. Regionsudvalget konstaterer, at alt i alt 1 % af strukturfondenes bevillinger ifølge rammeforordningens artikel 21 og 22 afsættes til innovative tiltag og teknisk bistand fra Kommissionen. Regionsudvalget beder Kommissionen om en klargørelse af, hvilke aktivitetstyper som kan fremmes efter artikel 6 i ESF-forordningen og hvilke der er udelukket herfra.

2.7. Støtteanmodninger (artikel 7)

Anmodninger om støtte fra fonden ledsages af et skema i elektronisk format, der er udarbejdet af Kommissionen og medlemsstaterne. Regionsudvalget ønsker en tilstrækkelig smidig og pragmatisk national iværksættelse af mål-3-foranstaltningerne, således at socialfondinterventionerne bliver effektive og synlige over for den berørte offentlighed. Regionsudvalget henstiller desuden, at medlemsstaterne ikke indfører iværksættelsesprocedurer, som modvirker den forenkling og smidiggørelse, som Kommissionen går ind for.

2.8. Gennemførelsesbestemmelser (artikel 8)

Ved gennemførelsen af denne forordning bistås Kommissionen af fem udvalg og komitéer. Kommissionen skal hvert tredje år udarbejde en rapport om fremskridtene i forbindelse med økonomisk og social samhørighed, fondens rolle og alle forslag i tilknytning til EU's foranstaltninger og politikker.

Udvalgene og komitéerne er:

2.8.1. Det rådgivende Udvalg for Udvikling og omstilling i Regionerne, som nedsættes og ledes af Kommissionen. Kommissionen skal forelægge udkast til beslutninger for udvalget, som skal afgive udtalelse inden for en fastsat frist.

Udvalget i medfør af Traktatens Artikel 124, som skal afgive udtalelse om udkastene til Kommissionens beslutninger om de samlede programmeringsdokumenter for mål 3 samt om EU-støtterammerne og de samlede programmeringsdokumenter for mål 1 og 2, når det drejer sig om spørgsmål vedrørende støtte fra ESF.

Forvaltningskomitéen for Landbrugsstrukturerne og Udvikling af Landdistrikterne, som nedsættes og selv fastsætter sin forretningsorden. Komitéen afgiver udtalelse om udkastet til Kommissionens beslutninger om udarbejdelsen af listen over de områder, der er støtteberettigede i henhold til mål 2, samt om det samlede programmeringsdokument for dette mål.

Forvaltningskomitéen for Fiskeri og Akvakultur. Komitéen skal afgive udtalelse om udkastene til Kommissionens beslutninger om udarbejdelsen af listen over de områder, der er støtteberettigede i henhold til mål 2, samt om de samlede programmeringsdokumenter for dette mål.

Forvaltningskomitéen for EU-initiativerne. Kommissionen skal forelægge forslagene til beslutning for komitéen, der skal afgive udtalelse inden for en fastsat frist.

Regionsudvalget ser positivt på nedsættelsen af disse udvalg og komitéer, men understreger, at folkevalgte fra det lokale og regionale niveau og ngo'erne skal være repræsenteret i disse organer.

2.9. Overgangsbestemmelser (artikel 9)

Artiklen henviser til de generelle bestemmelser for strukturfondene.

Kommissionen foreslår, at berettigede ansøgninger om støtte ikke skal accepteres før den dato, hvor Kommissionen modtager udkastet til progammeringsdokumentet.

Regionsudvalget er enigt i dette forslag og godkender det.

3. Konklusioner

3.1. Regionsudvalget er enig med de foreslåede opgaver, men mener dog, at følgende skal indføres i forordningen: »Man skal desuden undgå forskelsbehandling på grund af alder, race, religion, handicap og seksuel orientering« (efter »lige muligheder for mænd og kvinder«).

3.2. Regionsudvalget mener, at de nationale regeringer i fuldt omfang skal høre de lokale og regionale myndigheder om udarbejdelsen og gennemførelsen af de årlige retningslinjer for beskæftigelsen. Disse retningslinjer danner rammen for anvendelsen af ESF og opstiller prioriteringer for brugen (artikel 1).

3.3. Regionsudvalget ser positivt på, at informationssamfundet og den sociale samhørighed også omfattes af forslaget til forordning (artikel 1).

3.4. Regionsudvalget bifalder prioriteringerne og har særlig bemærket sammenkoblingen med den europæiske beskæftigelsesstrategi (artikel 2).

3.5. Regionsudvalget ser positivt på, at man har anerkendt behovet for at yde støtte til de små og mellemstore virksomheder. Den nye ESF-forordning styrker skabelsen af langsigtede, konkurrencedygtige job ved at støtte de små og mellemstore virksomheder. Man skal i fremtiden være meget opmærksom på sådanne bestræbelser, eftersom det er de små og mellemstore virksomheder, der skaber det største antal job (artikel 2 og 3).

3.6. Regionsudvalget bifalder den brede definition af støttemulighederne, eftersom det øger medlemsstaterne og regionernes handlefrihed på det logistiske område. Samtidig skal man tage højde for ønsket om at anvende strukturfondenes ressourcer mere effektivt og koncentrere sig om virkningen på arbejdsmarkedet og beskæftigelsen. I den sammenhæng skal det overlades til medlemsstaterne, regionerne og de lokale myndigheder at udvælge støttemuligheder under mål 3 og ESF, der i så høj grad som muligt tilgodeser deres særlige behov for at udvikle de menneskelige ressourcer (artikel 4).

3.7. Regionsudvalget ser positivt på, at anvendelsen af ESF i forbindelse med EU-initiativet er fleksibel, fordi man således kan forenkle gennemførelsen af EU-initiativet (artikel 5).

3.8. Regionsudvalget anmoder Kommissionen om at øge midlerne til innovative foranstaltninger fra 1,5 % til 1,7 %, da der inden for socialfondsområdet er behov for at afprøve nye fremgangsmåder og stimulere de innovative foranstaltninger (artikel 6).

3.9. Regionsudvalget beklager, at de lokale og regionale organisationer ikke er repræsenteret i de udvalg, der er nedsat for at gennemføre ESF' bestemmelser. De lokale og regionale organisationer er repræsenteret i medlemsstaternes organisationer og bør derfor også have indflydelse på EU-niveau (artikel 8).

3.10. Regionsudvalget anbefaler, at berettigede ansøgninger til programmerne skal accepteres fra den 1. januar 2000 uafhængigt af, hvornår Kommissionen modtager ansøgningen (artikel 9).

Bruxelles, den 19. november 1998.

Manfred DAMMEYER

Formand for Regionsudvalget

() EFT C 373 af 2.12.1998, s. 1.

() EFT C 176 af 9.6.1998, s. 39.